ചക്കിട്ടപാറയില് പോലീസ് കാവലില് പഞ്ചായത്തുഭരണം പേരാമ്ബ്ര: ചക്കിട്ടപാറ ഗ്രാമപഞ്ചായത്ത് പ്രസിഡന്റ് കെ.സുനിലിനു ആന്റി നക്സല് സേനയുടെ കാവല് ഏര്പ്പെടുത്തിയിട്ടു മാസം ഒന്നു പിന്നിട്ടു. അദ്ദേഹത്തോടൊപ്പം രണ്ടു പോലീസുകാര് എപ്പോഴുമുണ്ടാകും. ഓഫീസിലെത്തുമ്ബോള് പുറത്തു കാവലുണ്ടാകും. മാവോയിസ്റ്റുകള് പ്രസിഡന്റു താമസിക്കുന്ന പേരാമ്ബ്ര എസ്റ്റേറ്റ് മേഖലയില് പരസ്യമായി ഇറങ്ങി പയ്യാനികോട്ട ഇരുമ്ബയിര് ഖനനത്തിനെതിരേ പ്രതികരിച്ചപ്പോഴായിരുന്നു കാവല് ഏര്പ്പെടുത്തിയത്. മാവോയിസ്റ്റുകള് പ്രദേശത്തെ പൊതുഇടങ്ങളില് സ്ഥാപിച്ച കൈയെഴുത്തു പോസ്റ്ററുകളില് പ്രസിഡന്റ് അടക്കമുള്ളവരുടെ പേരു പ്രത്യേകം പരാമര്ശിച്ചിരുന്നു. മാവോയിസ്റ്റുകള് പല വീടുകളിലെത്തിയപ്പോഴും ഇതാവര്ത്തിച്ചു. ഇതോടെയാണു ചക്കിട്ടപാറ പഞ്ചായത്ത് മേഖല കേന്ദ്രസംസ്ഥാന സേനാ കേന്ദ്രങ്ങളുടെ നിരീക്ഷണത്തിലും കാവലിലുമായത്. മാവോയിസ്റ്റു വേട്ട എന്ന നിലയില് തണ്ടര് ബോള്ട്ടടക്കമുള്ള സേനകള് പെരുവണ്ണാമൂഴി വനമേഖല ഇപ്പോഴും അരിച്ചുപെറുക്കി പരിശോധിക്കുന്നുമുണ്ട്. പോലീസ് കാവലില് നടക്കുന്ന ചക്കിട്ടപാറ പഞ്ചായത്ത് ഭരണം നാട്ടുകാരില് ഒരു പോലെ കൗതുകവും ആശങ്കയും ഉണര്ത്തുന്നുണ്ട്.